b'\n_START_ARTICLE_\nPou de Ca la Quima\n_START_SECTION_\nDescripci\xc3\xb3\n_START_PARAGRAPH_\nEl pou de ca la Quima \xc3\xa9s al centre del poble molt a prop del castell i l\'esgl\xc3\xa9sia parroquial, al peu del carrer Alfons Sala, que era la via principal de comunicaci\xc3\xb3 entre Terrassa i Manresa._NEWLINE_El pou consisteix en una petita construcci\xc3\xb3 de planta quadrada amb coberta de teula a doble vessant. Les parets s\xc3\xb3n revestides de rajola esmaltada. A la part posterior t\xc3\xa9 una porta de ferro, en un lateral hi ha un volant de ferro de la bomba d\'extracci\xc3\xb3 d\'aigua i al costat una pica._NEWLINE_Aquest pou es constru\xc3\xad entre els anys 1932-34 per un grup de ve\xc3\xafns en uns terrenys cedits per la marquesa de castellbell. En aquest moment es va organitzar el subministrament d\'aigua potable del municipi i aquest pou va ser molt \xc3\xbatil, sobretot en el per\xc3\xadode de sequera que hi hagu\xc3\xa9 als anys 50._NEWLINE_El dia 1 d\'agost de 1987, durant la festa major, es va inaugurar la nova decoraci\xc3\xb3 del pou. Aquest fou arranjat a petici\xc3\xb3 dels familiars de les persones que van intervenir en la construcci\xc3\xb3. El ceramista Colomer i Ambr\xc3\xb3s va produir les rajoles que recobreixen el pou. En una de les cares del pou hi apareix una llista de les fonts retrobades a Vacasrisses. A un costat hi ha l\'escut del poble i a l\'altre la llegenda "El Pou".\n_START_SECTION_\nHist\xc3\xb2ria\n_START_PARAGRAPH_\nEl pou est\xc3\xa0 situat a un dels primers ravals del poble de Vacarisses, originat al sector sud-oest del cam\xc3\xad que travessava el poble i continuava cap a Castellbell i Manresa. Per aix\xc3\xb2 es coneixia com a carrer Manresa i el trobem documentat amb aquest nom l\'any 1634.'